Bærinn býður kennurum á Akranesi 60 þúsund króna eingreiðslu Á aukafundi bæjarstjórnar Akraness í gærkvöldi var samþykkt að bjóða kennurum við grunnskóla bæjarins 60 þúsund króna eingreiðslu til að koma til móts við kröfur þeirra að undanförnu . Þessi greiðsla verði borguð þegar búið verði að ganga frá kjarasamningum en hún nær einnig til annarra starfsmanna bæjarins . Mikil óánægja hefur ríkt hjá kennurum Grundaskóla og Brekkubæjarskóla á Akranesi í vetur , sem hafa vitnað til þeirra kjarabóta sem sveitarfélög á höfuðborgarsvæðinu hafa veitt sínum starfsmönnum þar á meðal kennurum . Bæjarstjórn Akraness hefur ítrekað sleppt því að taka erindi kennara fyrir og vísað til launanefndar sveitarfélaganna sem annist kjaramálin . Í síðustu viku gripu kennarar á Akranesi til aðgerða sem farnar voru að lama skólastarfið . Sigríður K. Óladóttir trúnaðarmaður kennara við Brekkubæjarskóla segir að kennarar komi til fundar síðdegis þar sem tekin verði afstaða til þessa tilboðs bæjarstjórnarinnar . Hún segir ljóst að kennurum hugnist ekki að tengja þessa eingreiðslu undirritun kjarasamninga í vor , en að öðru leyti skýrist málin eftir fundinn í dag . Þess má geta að um svipað leyti og bæjarstjórn Akraness ákvað þetta tilboð til kennara var kjaranefnd sveitarfélaga að ná samkomulagi við Félag grunnskólakennara um 15 - 23% kauphækkun í áföngum á árinu .